CELEX: 32009R0056
Language: bg
Date: 2009-01-21 00:00:00
Title: Регламент (ЕО) № 56/2009 на Комисията от 21 януари 2009 година относно класирането на някои стоки в Комбинираната номенклатура

23.1.2009   
            
            
               BG
            
            
               Официален вестник на Европейския съюз
            
            
               L 19/3
            
         
      РЕГЛАМЕНТ (ЕО) № 56/2009 НА КОМИСИЯТА
   
   от 21 януари 2009 година
   относно класирането на някои стоки в Комбинираната номенклатура
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
            
         
               (2)
            
            
               Регламент (ЕИО) № 2658/87 определя общи правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или която добавя допълнителни подраздели към нея и която е създадена със специфични разпоредби на Общността с оглед на прилагането на тарифни и други мерки, свързани с търговията със стоки.
            
         
               (3)
            
            
               Съгласно тези общи правила стоките, описани в колона 1 от таблицата в приложението, следва да бъдат класирани под кодовете по КН, посочени в колона 2, на основание посоченото в колона 3 от същата таблица.
            
         
               (4)
            
            
               Уместно е да се предвиди, че обвързващата тарифна информация, издадена от митническите органи на държавите-членки във връзка с класирането на стоки в Комбинираната номенклатура, която обаче не е в съответствие с настоящия регламент, може да бъде ползвана от титуляря за срок от три месеца съгласно член 12, параграф 6 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (2).
            
         
               (5)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата, поместена в приложението, се класират в Комбинираната номенклатура под кодовете по КН, посочени в колона 2 от същата таблица.
   Член 2
   Обвързващата тарифна информация, издадена от митническите органи на държавите-членки, която не е в съответствие с настоящия регламент, може да бъде ползвана за срок от три месеца съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 21 януари 2009 година.
      
         
            За Комисията
         
         László KOVÁCS
         
         
            Член на Комисията
         
      
   
   
      (1)  ОВ L 256, 7.9.1987 г., стр. 1.
   
      (2)  ОВ L 302, 19.10.1992 г., стр. 1.
   
      ПРИЛОЖЕНИЕ
      
                  Описание на стоките
               
               
                  Класиране (код по КН)
               
               
                  Основания
               
            
                  (1)
               
               
                  (2)
               
               
                  (3)
               
            
                  Платнена чанта от пропиленови ленти с широчина, по-малка от 5 mm, във формата на паралелепипед и с приблизителни размери 54,5 × 74 × 25 cm, с две здрави дръжки от същия материал, зашити от двете страни на чантата по дължина, като всяка от тях виси под чантата.
                  Чантата е двустранно и видимо покрита с пластмасови листове, във вътрешността няма подразделения и тя се затваря с помощта на цип. Краищата са подсилени с вшита лента.
                  (артикул, подобен на пазарска чанта)
                  (Вж. снимка № 649) (1)
                  
               
               
                  4202 92 19
               
               
                  Класирането се определя от общи правила 1 и 6 за тълкуване на Комбинираната номенклатура, забележка 2, буква м) към глава 39, допълнителна забележка 1 към глава 42 и описанието на кодове по КН 4202, 4202 92 и 4202 92 19.
                  Поради формата си на паралелепипед, която е характерна за пазарски чанти, и поради подсилените дръжки, разположени така, че да бъдат държани в ръка, както и поради факта, че покритието от пластмасови листове, ципът, подсиленият ръб и здравите дръжки (разположени странично по протежение на чантата за по-голяма здравина) са пригодени за дълготрайна употреба, чантата притежава характеристиките на „артикул, подобен на пазарска чанта“.
                  Артикулите, подобни на пазарска чанта, попадат в обхвата на позиция 4202 (вж. също Хармонизираната система (ХС), обяснителна бележка към позиция 4202, първа алинея, където изрично се посочва, че тази позиция обхваща единствено артикулите, специално изброени в нея, както и подобни артикули.)
                  Поради горепосочените характеристики въпросният артикул не спада към транспортните или опаковъчни артикули на всякакви продукти и следователно се изключва класиране в позиция 3923 по смисъла на забележка 2, буква м) към глава 39 (вж. също обяснителните бележки на ХС към позиция 3923, първа алинея, буква а) и втора алинея.
                  Тъй като външната повърхност на артикула е покрита с пластмасови листове, видими с просто око, той следва да бъде класиран като артикул с външно покритие от пластмасови листове (вж. допълнителна забележка 1 към глава 42).
                  Поради това артикулът следва да бъде класиран под код по КН 4202 92 19.
               
            
         
      
         (1)  Снимката има чисто информативна цел.